SKRIFTLIG FORESPØRGSEL P-2855/00

af Glyn Ford (PSE) til Kommissionen

(5. september 2000)

Om: Direktiv om bekæmpelse af forskelsbehandling

Kan Kommissionen fremkomme med flere oplysninger om direktiv 43/2000/EF(1), som er EF's direktiv om bekæmpelse af forskelsbehandling på grund af race eller etnisk oprindelse? Dette direktiv omhandler princippet om ligebehandling af alle uanset race eller etnisk oprindelse og indeholder en snæver definition på race og etnisk oprindelse. Det omfatter ikke nationalitet, og hudfarve nævnes tilsyneladende heller ikke.

Kan Kommissionen fremkomme med mere væsentlige enkeltheder om dette direktiv, navnlig baggrunden for at indføre denne lovgivning, dets hovedpunkter og direktivets hovedsigte?

Kan Kommissionen ligeledes oplyse, hvorfor den ved behandling af race og etnisk oprindelse tilsyneladende udelukker nationalitet (jf. betragtning 13)?

(1) EFT C 180 af 19.7.2000, s. 22.

Svar afgivet på Kommissionens vegne af Anna Diamantopoulou

(4. oktober 2000)

Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse(1) blev vedtaget enstemmigt af Rådet den 29. juni 2000 i forlængelse af Kommissionens forslag af 25. november 1999(2). Grundene til, at man indførte denne lovgivning, blev nøje beskrevet i begrundelsen i forslaget og er et udtryk for, at man ønsker at fastsætte fælles bestemmelser om og derigennem yde borgere i hele EU beskyttelse mod racediskrimination, idet man herved styrker og supplerer de eksisterende bestemmelser i medlemsstaterne. Derigennem understøtter direktivet de grundlæggende værdier, som EU bygger på, nemlig frihed, demokrati, respekt for menneskerettighederne og de grundlæggende frihedsrettigheder samt retsstatsprincippet, og derved bidrager det til at styrke den økonomiske og sociale samhørighed.

Direktivet giver et minimum af beskyttelse mod forskelsbehandling på grund af race, som skal gælde i alle medlemsstaterne, idet det: definerer direkte og indirekte forskelsbehandling; giver ofrene for forskelsbehandling ret til klageadgang ved en retslig eller administrativ instans, der kan resultere i passende sanktioner mod dem, der udøver forskelsbehandling; lægger bevisbyrden på sagsøgte (i civilretslige sager), når der umiddelbart synes at foreligge en sag om forskelsbehandling, som antages af en domstol eller en anden instans; yder beskyttelse mod chikane og repressalier; dækker forskelsbehandling i forbindelse med lønnet beskæftigelse og erhvervsuddannelse, almen uddannelse, social beskyttelse (herunder social sikring og sundhedspleje), sociale goder samt levering af og adgang til varer og tjenesteydelser, herunder bolig; kræver, at medlemsstaterne giver oplysninger om de foranstaltninger, de træffer for at bekæmpe forskelsbehandling, og kræver, at medlemsstater, der ikke allerede har organer for fremme af ligebehandling, opretter sådanne, der skal have til opgave at yde uafhængig bistand til ofre for forskelsbehandling, indlede undersøgelser, offentliggøre rapporter og fremsætte henstillinger. Medlemsstaterne skal inden tre år fra direktivets ikrafttræden træffe de nødvendige gennemførelsesforanstaltninger.

Udtrykket race eller etnisk oprindelse defineres ikke i direktivet. Det fremgår dog klart af direktivet, at medlemsstaterne, når de gennemfører direktivet, ikke er forpligtet til at anvende udtrykket i forbindelse med ulige behandling på grund af nationalitet. EF-traktatens artikel 13, som direktivet er baseret på, omhandler ikke nationalitet. Forskelsbehandling på grund af nationalitet er imidlertid omfattet af artikel 12 og ligger således uden for anvendelsesområdet for artikel 13.

Kommissionen er ikke enig i, at spørgsmål vedrørende hudfarve ikke er omfattet af direktivet. Selv om hudfarve ikke specifikt er nævnt i artikel 13, mener Kommissionen, at hudfarven er en vigtig faktor i konstateringen af en persons etniske oprindelse, og at forskelsbehandling på grund af hudfarve derfor strider mod direktivets bestemmelser.

(1) EFT L 180 af 19.7.2000.

(2) KOM(1999) 566 endelig udg.